Minstens 20 dood, 30 beseer ná bom in Somalië ontplof | Netwerk24
06 Maart 2021 17:22
Mense help 'n beseerde man ná 'n motorbomontploffing in Mogadisjoe. Foto: Reuters
'n Selfdood-motorbomontploffing Vrydagaand in die Somaliese hoofstad Mogadisjoe het die lewe van minstens 20 mense geëis en meer as 30 mense beseer.
Die bomontploffing was reg voor 'n restaurant naby die hawe in die stad.
Kapt. Aden Osman, 'n senior polisiebeampte van die stad, het aan CNN gesê dit het omstreeks 20:00 (plaaslike tyd) gebeur toe die motor, wat vol plofstof gepak was, by die Luul Yemeni-restaurant se hek ontplof het.
Geweerskote is ná die ontploffing afgevuur. Dit is die tweede aanval op dieselfde restaurant sedert Augustus verlede jaar.
Die Islamitiese groep Al-Shabaab het Saterdag verantwoordelikheid vir die aanval aanvaar. Hulle is bekend daarvoor dat hulle in dié wêreldstreek aktief is om plaaslike regerings omver te werp om Sjaria-wetgewing in plek te stel. – Reuters, CNN